भारत सरकार

पेट्रोलियम और प्राकृतिक गैस मंत्रालय

**राज्‍य सभा**

अतारांकित प्रश्‍न सं0: 1065

दिनांक: 29 जुलाई, 2015

**तमिलनाडु में पाइप गैस नेटवर्क**

**1065. डा॰ आर॰ लक्ष्मणनः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) तमिलनाडु राज्य में पाइप वाले गैस नेटवर्क के तहत शामिल शहरों/नगरों का ब्यौरा क्या है;

(ख) सरकार द्वारा आगामी पांच वर्ष के दौरान पाइप वाले नेटवर्क के अन्तर्गत कितने क्षेत्रों को लाने का प्रस्ताव है; और

(ग) यदि ऐसा कोई प्रस्ताव लंबित नहीं है, तो इसके क्या कारण हैं?

**उत्तर**

**पेट्रोलियम और प्राकृतिक गैस मंत्रालय में राज्‍य मंत्री (स्‍वतंत्र प्रभार)**

**(श्री धर्मेन्‍द्र प्रधान)**

(क): वर्तमान में तमिलनाडु राज्‍य में प्राकृतिक गैस पाइपलाइन संबद्धता नहीं होने के कारण किसी भी नगर/कस्‍बे को पाइप्‍ड गैस नेटवर्क के तहत कवर नहीं किया गया है।

(ख) से (ग):पेट्रोलियम और प्राकृतिक गैस विनियमाक बोर्ड (पीएनजीआरबी) ने विभिन्‍न राज्‍यों में अनेक भौगोलिक क्षेत्रों (जीएज) में नगर गैस वितरण (सीजीडी) नेटवर्क के विकास हेतु एक रोलआउट योजना की परिकल्‍पना की है जिसमें भौगोलिक क्षेत्रों को सीजीडी नेटवर्कों के विकास हेतु प्राधिकार प्रदान करने के लिए प्राकृतिक गैस पाइपलाइन संबद्धता/प्राकृतिक गैस की उपलब्‍धता और व्‍यवहार्यता पर निर्भर करते हुए बोली दौरों में चरणबद्ध तरीके से शामिल किया जाता है। पीएनजीआरबी ने सीजीडी बोली के पांचवे दौर में 20 भौगोलिक क्षेत्रों को बोली के लिए आमंत्रित किया है और सीजीडी बोली के छठे दौर के तहत बोली के लिए 31 भौगोलिक क्षेत्रों की पहचान की है। पीएनजीआरबी ने प्राकृतिक गैस पाइपलाइन संबद्धता की शर्त पर अगले बोली दौरों के लिए 106 भौगोलिक क्षेत्रों की पहचान की है।

\*\*\*